Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 238/10)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database

ENHEDSDOKUMENT

»TURRÓN DE AGRAMUNT/TORRÓ D’AGRAMUNT«

EU-nr.: PGI-ES-0167-AM01 – 18.1.2022

BOB ( ) BGB (X)

1. Betegnelse(r) [på BOB eller BGB]

»Turrón de Agramunt/Torró d’Agramunt«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 2.3. Brød, wienerbrød, kager, konfekturevarer, kiks og andet bagværk

3.2. Beskrivelse af produktet med betegnelsen i punkt 1

»Turrón de Agramunt«/»Torró d’Agramunt« er fremstillet af honning, skrællede og ristede mandler eller hasselnødder, sukker og/eller glukosesirup, æggehvide eller lignende tørret stof og vafler.

Afhængigt af handelstypen ( suprema eller extra ) er minimumsandelen af de basale råmaterialer følgende:

Suprema Ekstra Hasselnødder eller 60,00 46,00 Mandler 60,00 46,00 Honning 10,00 10,00 Æggehvide eller lignende tørret stof 1,00 1,00

Suprema- og extra -nougat, der er omfattet af den beskyttede geografiske betegnelse (BGB), skal have de egenskaber, der er defineret i den relevante tekniske sundhedslovgivning.

Tabellen nedenfor viser den påkrævede kemiske sammensætning af prøver af »Turrón de Agramunt« (% af slutproduktet):

Mandelnougat Hasselnødnougat Suprema Ekstra Suprema Ekstra Vandindhold (højst) 5,0 6,0 5,0 6,0 Proteinindhold (mindst) 11,0 9,0 7,0 5,5 Fedtindhold (mindst) 32,5 26,0 30,0 24,5 Aske (højst) 2,2 2,2 2,0 2,0

»Turrón de Agramunt« har følgende organoleptiske egenskaber:

— farve: lys gyldenbrun

— struktur: uregelmæssig, ru og porøs. Fast, men går i stykker uden anstrengelse. Sprød, men smelter i munden

— sødme: meget intens

— form: runde kager og rektangulære portioner eller barer.

Disse egenskaber er resultatet af en fornuftig blanding af ingredienser og en præcis bagetid.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Både fremstillingen (herunder ristningen af hasselnødder og mandler, tilberedningen af blandingen, formningen og evt. udskæring) og emballering af den nougat, der er omfattet af den beskyttede geografiske betegnelse »Turrón de Agramunt«/»Torró d’Agramunt«, skal finde sted i det geografiske område, jf. punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Nougaten præsenteres i form af barer (rektangulære blokke eller runde kager), der vejer fra 15 g til 1 kg.

Produktet emballeres ved stuetemperatur straks efter, at det er blevet fremstillet.

3.6. Særlige regler for mærkning af det produkt, som betegnelsen henviser til

Den beskyttede geografiske betegnelse »Turrón de Agramunt«/»Torró d’Agramunt«, BGB’s eget logo og andre oplysninger, der generelt kræves i henhold til lovgivningen, skal fremgå af etiketterne.

4. Kort angivelse af det geografiske områdes afgrænsning

Nougat, der er omfattet af »Turrón de Agramunt«/»Torró d’Agramunt« (BGB) fremstilles og emballeres i kommunen Agramunt i det catalanske distrikt Urgell i provinsen Lleida.

5. Tilknytning til det geografiske område

Forbindelsen mellem »Turrón de Agramunt« og det geografiske produktionsområde er baseret på dets omdømme og den lokale ekspertise, hvilket stammer fra den lange historiske tradition. Kommunen, der giver den beskyttede geografiske betegnelse sit navn, og som selv udgør det geografiske produktionsområde, er uløseligt forbundet med nougat.

Historie

Ligesom alle gode traditioner er den faktiske oprindelse for »Turrón de Agramunt« forankret i legenden. »Turronaires« (nougatproducenterne) aktivitet kan dokumenteres fra slutningen af det 18. århundrede, hvor det allerede var en tradition, hvilket betyder, at traditionen må være ældre. Ødelæggelsen af kommunens arkiver under Napoleonskrigene og det, at aktiviteten udføres samtidig med landbrug, gør det svært at bekræfte tidligere datoer.

Nougatproducenterne i Agramunt blev så populære, at de ikke kun deltog i de traditionelle folkefestivaler, men også gik ind i verdenslitteraturen med Serafí Pitarra’s teaterstykket La Dida (»Ammen«). Heltinden i teaterstykket, der finder sted i 1700, er Paula af Agramunt, ammen, en nougatproducent.

Nougaten blev håndfremstillet:

Honningen hældtes i en gryde og blev omrørt konstant med et træredskab, der kaldes en remo (»åre«), så snart det begyndte at koge for at undgå, at det brændte på.

Tidligere ristede nougatproducenterne hasselnødderne to dage før, de blandede dem med honning, idet nougaten let ville gå i stykker, hvis disse ikke var tilstrækkeligt afkølede.

Blandingen blev mørkere, og for at gøre den lysere blev der tilføjet to dusin æggehvide, der var blevet pisket stiv. Når de mest erfarne nougatproducenter besluttede, at blandingen var klar, blev der først anbragt en grydeske i gryden og så ned i en spand kold vand. Når blandingen var afkølet lidt blev der tilføjet den samme mængde hasselnødder som honning, og blandingen blev fortsat omrørt, indtil den blev ensartet.

Blandingen skulle så hvile en halv time for at blive tykkere, før den blev skåret ud med et særligt skæreværktøj, der kaldes en rajola (tegl). Efter udskæring blev den vejet og formet til traditionelle flade og runde eller ovale former og puttet ind imellem to stykker pan de ángel (en type vaffel), der blev sat fast på nougaten ved anvendelse af et træredskab. Når de var fuldstændig kolde og tørre, skulle barerne placeres i en trææske beklædt med zink eller en metaldåse for at bevare dem, indtil de blev solgt.

Fremstillingen af »Turrón de Agramunt« er kun blevet ændret en smule siden begyndelsen. Som i alle industrier har tekniske fremskridt og modernisering medført ændringer, hvor nogle manuelle opgaver nu udføres af maskiner, men råmaterialerne er grundlæggende de samme, og de eneste ændringer, der er blevet gennemført, har været med henblik på at gøre forarbejdningen lettere.

Sociale aspekter

Produktionen er steget en smule hvert år fra 45 325 kg »Turrón de Agramunt« i 1995 til 71 980 kg i 1999.

Agramunt-nougat skaber ikke kun et betydeligt antal job, men er også en kilde til betydelig aktivitet i servicesektoren, hovedsagelig inden for transport og turisme:

— den manglende jernbaneforbindelse til Agramunt betyder, at nougaten skal transporteres ad vej.

— Mange besøgende kommer for at se, hvordan nougaten fremstilles. Desuden har »Feria del Turrón de Agramunt« (Agramunts nougatmesse) fundet sted hvert år i oktober siden 1989. Den tiltrækker mange besøgende og er blevet en af de største messer i Lleida.

Henvisning til offentliggørelsen af varespecifikationen

Den ajourførte varespecifikation er tilgængelig via følgende link under behandlingen af ændringen http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-torro-agramunt-modificacion-menor-es.pdf og efter godkendelsen via følgende link http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) EUT L 179 af 19.6.2014, s. 17.